BG Официален вестник на Европейския съюз C 257/16

Публикация на заявление съгласно член 50, параграф 2, буква а) от Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни

(2016/C 257/11)

Настоящата публикация предоставя право на възражение срещу заявлението в съответствие с член 51 от Регламент (ЕС) № 1151/2012 на Европейския парламент и на Съвета (1).

ЕДИНЕН ДОКУМЕНТ

„VALE OF EVESHAM ASPARAGUS“

ЕС № PGI-GB-02108 – 21.1.2016

ЗНП ( ) ЗГУ ( X )

1. Наименование

„Vale of Evesham Asparagus“

2. Държава членка или трета държава

Обединено кралство

3. Описание на селскостопанския продукт или храната

3.1. Вид продукт

Клас 1.6. Плодове, зеленчуци и зърнени храни, пресни или преработени

3.2. Описание на продукта, за който се отнася наименованието в точка 1

Vale of Evesham Asparagus (аспержи от Долината на Ившам) е наименованието на зелените аспержи, отглеждани в определения географски район. Те се произвеждат само между април и юли.

Vale of Evesham Asparagus могат да са от светлозелени до тъмнозелени на цвят с виолетови връхчета в зависимост от скоростта на растеж и нощните температури.

Между формата на различните сортове може да има труднодоловими разлики. Типичните аспержи са с форма на дълги тънки свещи с диаметър от 8 mm в средата на свещта до 24 mm. Максималната дължина при събиране на реколтата е 22 cm. Вкусът на суровите аспержи наподобява вкуса на пресен грах, а консистенцията е крехка и хрупкава. Сготвените аспержи имат пълния мек вкус на артишок, наподобяващ вкус на ядки, и аромат на трева и пресен грах, който може да варира в зависимост от температурата, при която е събрана реколтата.

Vale of Evesham Asparagus се продават под формата на връзки — опаковани в пластмасова опаковка или прозрачно фолио за супермаркетите или неопаковани за фермерските магазини. Продуктът трябва да отговаря на спецификациите за качество на аспержите от Ившам, описани по-долу:

Размери

Продуктът се категоризира във връзки от равномерно и ръчно подрязани свещи с дължина между 15 и 22 cm. Диаметърът на свещите е в диапазон от 4 mm, както следва: 4—8, 8—12, 12—16, 16—20 и 20—24 mm. Диаметърът се измерва в средата на свещта.

Качествени характеристики

Свещите трябва да бъдат чисти, пресни и цели, без признаци на счупване, живи вредители или прогресивна болест.

Изкривяванията трябва да са минимални, а аспержите — подредени във връзката по еднакъв начин. Свещите, чиито връхчета са с изкривяване от повече от 70 градуса, не трябва да се използват, а изкривяванията в средата на свещта също трябва да се избягват. Връхчетата на свещите трябва да са затворени и с минимално наличие на семена.

3.3. Фуражи (само за продукти от животински произход) и суровини (само за преработени продукти)

—

3.4. Специфични етапи на производството, които трябва да бъдат осъществени в определения географски район

Растенията трябва да се отглеждат в района на Vale of Evesham (Долината на Ившам), както е определено в спецификацията на продукта.

3.5. Специфични правила за рязане, настъргване, опаковане и др. на продукта, за който се отнася регистрираното наименование

Vale of Evesham Asparagus се продават като продукт, категоризиран въз основа на диаметъра и дължината.

Vale of Evesham Asparagus се продават под формата на връзки, опаковани в пластмасова опаковка или прозрачно фолио за супермаркетите или неопаковани за фермерските магазини.

Продуктът трябва да бъде във връзки с диапазон на диаметъра на свещите до 4 mm и трябва да отговарят на стандартите за качество за аспержите от Ившам.

3.6. Специфични правила за етикетиране на продукта, за който се отнася регистрираното наименование

Логото „ЗГУ“ трябва да фигурира върху всички етикети в едно и също зрително поле като защитеното наименование.

Логото „ЗГУ“ трябва да бъде в правилния формат и с диаметър не по-малък от 15 mm.

Опаковката и всички рекламни материали в пункта за продажба трябва да бъдат означени със сертификационния номер на производителя, издаден от инспекционния орган.

4. Кратко определение на географския район

Районът се вписва в границите на областите Malvern Hills, Wychavon и Stratford upon Avon.

5. Връзка с географския район

Вкусът и консистенцията на Vale of Evesham Asparagus се определят преди всичко от условията на отглеждане и почвената среда в Долината на Ившам, както и от знанията и опита за възможно най-доброто отглеждане на продукта. Отглеждането на аспержи в Долината на Ившам има дълга история и стари традиции. Този район се слави с производството на аспержи от най-високо качество.

Микроклиматът и преобладаващите видове почви в района са ключови фактори за гарантиране на качеството на продукта. Характерът на отглежданите в района аспержи се определя от уникалните полета с дълбоки песъчливи почви, произхождащи от разположените под тях девонски пясъчници в речните басейни на реките Severn (Worcestershire) и Avon (Worcestershire и Warwickshire). Песъчливата почва не задържа вода и се затопля бързо през пролетта.

Вкусът на аспержите от Vale of Evesham се дължи на първични метаболити, произвеждани директно при фотосинтеза, като например захари, и вторични метаболити, произвеждани от растението в отговор на условията на околната среда и често като реакция на изпитвания от растенията стрес. Поради тази причина, почвата и микроклиматът, при които се отглежда при които се отглежда разсадът, са от ключово значение за развитието на вкуса на крайния продукт.

За Долината на Ившам е характерен умерен климат с топли и сухи лета, който благоприятства фотосинтезата през периода на образуване на листа и позволяват на листата да останат зелени до началото на есента, което от своя страна осигурява дълго време за образуването на пъпки, води до разнообразието от размери на свещите, характерни за аспержите от този район, и захранва с достатъчно въглехидрати кореновата система, на което се дължи сладкият аромат на грах на реколтата през следващата година. Средното количество на валежите в района е 700 mm и е равномерно разпределено през годината, което премахва необходимостта от напояване през периода на образуване на листа от юли до октомври. Летните температури са между 15 и 30 °C. През пролетта температурата на почвата се покачва постепенно, което позволява на растението постепенно да се събуди и води до начало на сезона през април. Температурите през сезона варират значително и тази разлика в температурите се съчетава с почвените характеристики, за да осигури известна степен на лек стрес, който поражда класическия вкус на аспержите от Долината на Ившам.

Песъчливите почви в този район предоставят достатъчна дълбочина на почвата, за да могат растенията да изградят дълбока коренова система, с помощта на която да съхраняват захарите, произведени през лятото. Това благоприятства здравето на растението и придава допълнителна сладост на реколтата. Растенията се затоплят добре през пролетта, а това позволява ранно започване на сезона. Пясъчната фракция има строго определен профил на загряване през почвата, който променя скоростта на порастване на свещите през нея. Всичко това допринася за производството на вторични метаболити (включително равновесието на антоцианини), които придават на аспержите от Долината на Ившам техния характерен вкус.

Поради реактивния характер на почвата нейната температура реагира бързо на променящите се дневни и нощни температури и също води до лек стрес на растението през пролетта, което подпомага развитието на вкуса и характера на аспержите от Долината на Ившам. Поради липсата на значителна глинеста фракция почвата не оказва голямо механично съпротивление на свещите и позволява сравнително свободното им движение през нея. На това се дължат техният сравнително равномерен диаметър и твърда, деликатна консистенция.

Уникалното съчетание на почвата и микроклимата води до бързия растеж и характерния вкус и консистенция на аспержите от Долината на Ившам. Обикновено парцелите не могат да бъдат повторно засети с аспержи в продължение на около 30 години поради болестите, натрупани в почвата. Най-добрите парцели за отглеждане на аспержи се отличават с липса на камъни, което позволява безпрепятствения растеж на растенията през почвата до повърхността. Това е важно, тъй като наличието на твърде много камъни нарушава качеството на свещите. Поради тези причини изборът на парцели е изключително важен и не всички парцели са подходящи за производство на аспержи. Важно е също така производителите да се съобразяват с околната среда и да избират само парцели, при които не се поражда ерозия на почвата към реките. Като цяло най-добрите парцели са с лек наклон. Не случайно парцелите за аспержи се намират в тези речни басейни, които са най-подходящи за производството на аспержи.

За постигане на най-добри резултати производителите, използвайки своя опит с всеки парцел, винаги трябва внимателно да решават кога да раздробят и изсушат листата от предходната година и кога да подготвят лехите за следващия сезон. Важно е почвата да е достатъчно суха, за да може да поеме теглото на трактора и корените да се смачкат възможно най-малко. Ако лехите за аспержи се подготвят във влажна почва, водата няма да се оттича достатъчно добре и почвата бързо ще се уплътни при следващите дъждове и когато се ходи по нея при събирането на реколтата. Производителят трябва също да разбира риска от излагане на вятър за някои сортове, чиито листа не са достатъчно силни, за да останат изправени през периода на фотосинтеза след прибирането на реколтата. Сортовете с ниско съдържание на лигнин не трябва да се засаждат на ветровити парцели, тъй като ще се прекатурят през периода на образуване на листа и растеж и няма да произведат достатъчно въглехидрати в корените, за да продължи икономическото производство през следващата година.

В началото на всеки сезон на отглеждане всички събирачи на реколтата се обучават в умението за рязане на аспержи. Използва се къс, назъбен нож, най-напред за измерване на правилната височина на свещта, а след това за бързото ѝ отрязване малко под повърхността на почвата, без тя да падне в почвата. След това свещите се поставят връх срещу връх върху специални подноси, за да се избегне попадането на пръст в ядливия край на зеленчука.

По време на сезона, производителите трябва да използват уменията си, за да определят кога да съберат реколтата от всеки парцел. През хладни периоди, през които температурите на почвата са около 10 °C, производството е бавно и производителите трябва да посещават парцелите на всеки два дни, за да отрежат свещи с подходяща дължина. Ако обаче температурите на почвата се покачат до над 14 °C, производителите трябва да съберат реколтата възможно най-бързо, понякога дори два пъти на ден, ако е необходимо.

Долината на Ившам е известна с производството на великолепния зеленчук аспержа, познат в района под името Gras. Ившам е единственият град в Обединеното кралство, в чиито граници има поле с аспержи, и зеленчукът е толкова важен за икономическата и културната история на района, че там всяка година се организира голям фестивал в чест на аспержите, който привлича хиляди посетители от всички краища на света. Фестивалът има за цел популяризирането на този зеленчук в района и на дружеството с нестопанска цел, в което членуват всички участници. Фестивалът на аспержите започва в деня на Св. Георги с крос през долината.

В 650-годишната странноприемница Fleece Inn в град Bretforton от поне 35 години се провежда ежегоден търг на аспержи. Най-добрите местни свещи или „пъпки Gras“ се завързват внимателно с върбови клонки и се продават на търг или се разиграват на томбола в помощ на Bretforton Silver Band. Най-голямата сума, платена за връзка аспержи, е 750 британски лири от кръчмата Round of Gras в град Badsey, която претендира, че е единствената кръчма в света, кръстена на връзка аспержи. Много други прояви, свързани с аспержите, се провеждат в района между 23 април и 21 юни всяка година — периодът на прибиране на реколтата — по време на които можете да вкусите, купите, сготвите и научите повече за един от най-търсените в Обединеното кралство деликатеси.

Отглеждането на аспержи в Долината на Ившам е традиция, чиято дългогодишна история може да бъде проследена до 1768 г. когато Arthur Young, тогавашния министър на селското стопанство, посещава града. В книгата си A Six Months Tour of the North of England (Шестмесечна обиколка на Северна Англия), публикувана през 1771 г., той разказва как аспержите се носят от Ившам до Бат и Бристъл за продажба. В писмо от гражданин на Ившам до вестник The Morning Chronicle от 30 август 1782 г. също се споменава изпращането на аспержи от града до градовете Бат и Бристъл.

В своя General View of the Agriculture of the County of Worcester (Общ поглед върху земеделието в графство Устър) от 1813 г. W. Pitt разказва за няколко заравнени полета с аспержи. През 1830 г. Royal Horticultural Society (Кралското общество по градинарство) награждава Anthony New с медал за прекрасните аспержи на изложението на Vale of Evesham Society през тази и предходната година. (Вж. Gaut: A History of Worcs Agriculture, стр. 294).

Тъй като пазарът за градинска продукция се разраства бързо през последната четвърт на XIX век, площите за отглеждане на аспержи в Долината на Ившам също се увеличават. В The L.B.G. Story (Историята на компанията Littleton & Badsey Growers Ltd) C. A. Binyon разказва за историческата връзка на Долината на Ившам с производството на аспержи. От 1925 до 1981 г. Vale of Evesham Asparagus Growers Association (Асоциацията на производителите на аспержи от Долината на Ившам) полага усилия за насърчаване на отглеждането на аспержи в района.

Съществуват анекдотични и фотографски доказателства в подкрепа на историята на отглеждането на аспержи в района, предоставени от Badsey Society (www.badsey.org.uk).

Препратка към публикуваната спецификация на продукта

(член 6, параграф 1, втора алинея от настоящия регламент)

https://www.gov.uk/government/publications/protected-food-name-vale-of-evesham-asparagus-pgi

(1) ОВ L 343, 14.12.2012 г., стр. 1.